**NOTĂ INFORMATIVĂ**

**la propunerea de modificare a HG 1070 din 27.12.2013**

**“Pentru aprobarea Regulamentului cu privire la biocombustibilul solid”**

În contextul intrării în vigoare începînd cu 01.01.2015 a p.3 a Hotărîrii Guvernului nr. 1070 din 27.12.2013 „Pentru aprobarea Regulamentului cu privire la biocombustibilul solid” (în continuare – HG 1070 din 27.12.2013) ținem să vă informăm despre situația la zi la acest domeniu.

În cadrul activității sale Proiectul Energie și Biomasă 2 în Moldova, finanțat de Uniunea Europeană în strânsă cooperare si cu suportul Ministerului Economiei și Agenţiei pentru Eficienţă Energetică, și-a arătat intenția de a identifica și ulterior de a acorda suport financiar unui laborator de încercări a biocombustibilului solid, capacitatea laboratorului selectat urmând a fi consolidată prin intermediul instruirilor tehnice a personalului şi echipament de laborator necesar pentru testarea calităţii combustibilului produs din biomasa solidă.

Întru realizarea prevederilor HG 1070, Agenția pentru Eficiență Energetică la 24 februarie 2015 a venit cu un apel către instituțiile cu tangențe în domeniu pentru crearea unui grup de lucru care să stabilească foaia de parcurs, estimarea efortului investițional și alte aspecte ale prezentului deziderat. În acest scop a fost creată Comisia Tehnică formată din membrii a nouă instituții care au dat startul lucrărilor asupra țintelor sus menționate, ca urmare în data de 30 aprilie a fost aprobat Regulamentul privind desfășurarea activitățiilor pentru selectarea unui Laborator de încercări a calității biocombustibilului solid din biomasă în Republica Moldova. Ulterior în perioada 11 mai - 1 iunie de către Agenția pentru Eficiență Energetică a fost anunțat și organizat Concursul de selectare a potențialului Laborator de încercări a biocombustibilului solid în RM, care să beneficieze de suport financiar din partea Uniunii Europene pentru procurarea echipamentului necesar la efectuarea certificării biocombustibililor solizi.

Pe perioada desfășurării Concursului și-au exprimat intenția de participare 3 laboratoare, dintre care 2 au depus dosare de participare, Centrul Tehnic pentru Securitate Industrială și Certificare și Laboratorul de Biocombustibili Solizi pe lângă Universitatea Agrară din Moldova, dosarele acestora fiind evaluate de către membrii grupului creat în cadrul Comisiei Tehnice. În urma evaluării efectuate au fost scoase în evidență aspectele pozitive cît și negative ale laboratoarelor:

• CTSIC este un laborator acreditat deja conform ISO/CEI 17025 și cu experiență în domeniul combustibililor solizi dar nu are echipament necesar pentru efectuarea tuturor încercărilor pentru toti parametrii indicați în Regulamentul cu privire la biocombustibilul solid. Pentru efectuarea tuturor încercărilor conform prevederilor HG 1070 din 27.12.2013 Laboratorul are necesitate de efectuare a unor noi invesiții. În prezent, laboratorul menționat dispune de capacități pentru efectuarea încercărilor pentru următorii parametri:

* Sulf,
* Umiditatea (pelete și brichete),
* Puterea calorică netă (pelete și brichete),
* Cenușa [w-% în stare uscată] (pelete și brichete),

• Laboratorul de Biocombustibili Solizi pe lângă Universitatea Agrară din Moldova s-a arătat dotat practic cu tot spectrul de echipament necesar pentru efectuarea încercărilor parametrilor fizici ai biocombustibilului solid dar nu este acreditat de către Centrul Național de Acreditare și întîmpină probleme în acest proces, acesta fiind lansat în noiembrie 2014. Totodată nu pot fi realizate încercările la parametrii chimici a biocombustibilului solid.

Având în vedere cele expuse mai sus, propunem inițierea procesului de modificare a Hotărîrii Guvernului cu amânarea termenului de intrare în vigoare a caracterului obligatoriu începînd cu 01.01.2018 pentru următorii parametri:

1. Densitatea particulelor (brichete),

2. Fracția fină (peleți)

3. Durabilitatea mecanică (peleți și brichete),

4. Aditivi (peleți și brichete),

5. Caracteristicile cenușii după ardere (peleți și brichete),

6. Densitatea în vrac (peleți),

7. Azot (peleți și brichete),

8. Sulf (peleți și brichete),

9. Clor (peleți și brichete).

Acest termen ar fi optim pentru laboratoare în vederea consolidării propriilor capacități și întreprinderea măsurilor de completare a bazei materiale și de obținere a acreditărilor necesare. Totodată această perioadă este oportună pentru a da un impuls producătorilor de biocombustibil solid de a crește calitatea producției.

În contextul celor menționate, în baza raționamentelor tehnico-economice și strategice, amânarea termenului menționat va permite impulsionarea și armonizarea procesului de implementare a cerințelor în domeniul evaluării calității biocombustibililor solizi și va spori eficacitatea și eficiența procesului prin diminuarea poverii financiare asupra laboratoarelor implicate, precum și a solicitanților de servicii (prin diminuarea costului inițial al încercărilor de laborator). Mai mult ca atât, impunerea etapizată a prevederilor Regulamentului prenotat va veni întru asigurarea maturizării pieței biocombustibilului solid și nicidecum nu va inhiba procesele respective.

Având în vedere cele menționate mai sus, solicităm respectuos promovarea proiectului hotărîrii de modificare a Hotărîrii Guvernului 1070 din 27.12.2013 “Pentru aprobarea Regulamentului cu privire la biocombustibilul solid”.